b"\n_START_ARTICLE_\nMa\xc8\x99ini (film)\n_START_SECTION_\nPersonaje \xc8\x99i voci\n_START_PARAGRAPH_\nRolurile principale din Ma\xc8\x99ini sunt redate de Fulger McQueen, Sally Carrera \xc8\x99i Doc Hudson. Dublat de Owen Wilson, Fulger McQueen (englez\xc4\x83 Lightning McQueen) nu are la baz\xc4\x83 o ma\xc8\x99in\xc4\x83 de serie \xc8\x99i nici nu seam\xc4\x83n\xc4\x83 cu o ma\xc8\x99in\xc4\x83 din Nascar. Conform produc\xc4\x83torilor, acesta aduce mai mult cu o ma\xc8\x99in\xc4\x83 sport-prototip de grupa C. Este \xe2\x80\x9eun hibrid \xc3\xaentre o ma\xc8\x99in\xc4\x83 de serie \xc8\x99i o ma\xc8\x99in\xc4\x83 cu curbe voluptoase rezervat\xc4\x83 curselor de anduran\xc8\x9b\xc4\x83 gen Le Mans (ca Lola Mk6 GT sau Ford GT40)\xe2\x80\x9d. \xc3\x8en versiunea rom\xc3\xa2n\xc4\x83 vocea acestuia este realizat\xc4\x83 de Florian Ghimpu._NEWLINE_Numele personajului principal, Fulger McQueen, s-a dorit a fi un tribut adus at\xc3\xa2t lui Glenn McQueen, un animator Pixar decedat \xc3\xaen 2002, c\xc3\xa2t \xc8\x99i actorului Steve McQueen, faimos pentru rolurile sale \xc3\xaen filme cu ma\xc8\x99ini, printre care Inspectorul Bullitt \xc8\x99i Le Mans. Indicativul lui McQueen este 95, anul lans\xc4\x83rii filmului Toy Story. Ini\xc8\x9bial, indicativul s\xc4\x83u era 57, anul de na\xc8\x99tere al regizorului John Lasseter (lucru care poate fi observat \xc3\xaen reclamele pentru televiziune), dar acesta a fost schimbat \xc3\xaenainte de ie\xc8\x99irea filmului pe marile ecrane._NEWLINE_Fulger McQueen nu constituie \xc3\xaen sine un anumit model de ma\xc8\x99in\xc4\x83, \xc3\xaens\xc4\x83 con\xc8\x9bine elemente de la mai multe ma\xc8\x99ini sport. Farurile lui Fulger sunt false (\xc3\xaen fapt dou\xc4\x83 autocolante), iar \xc3\xaen lateral Fulger are desenate m\xc4\x83rcile sponsorilor, am\xc3\xa2ndou\xc4\x83 sunt practici \xc3\xaent\xc3\xa2lnite \xc3\xaen campionatul NASCAR. Ro\xc8\x9bile sale sunt de aceea\xc8\x99i culoare cu caroseria, o alt\xc4\x83 practic\xc4\x83 utilizat\xc4\x83 de ma\xc8\x99inile NASCAR \xc3\xaen trecut. Designul general al ma\xc8\x99inii este inspirat de Ford GT40, cu influen\xc8\x9be de Corvette. Spoilerul din spate are multe similitudini cu cel al unui Dodge Viper, \xc3\xaen timp ce stopurile \xc8\x99i capota sunt caracteristice modelului Ford Mustang produs de Ford. Ma\xc8\x99ina \xc3\xaen m\xc4\x83rime natural\xc4\x83 se bazeaz\xc4\x83 pe modelul Pontiac Firebird. Vopseaua \xc3\xaen dou\xc4\x83 tonuri \xc8\x99i pneurile sunt inspirate de modelul Chevrolet Corvette din anii 1950. \xc3\x8en principiu, designul exterior al ma\xc8\x99inii este un hibrid \xc3\xaentre o ma\xc8\x99in\xc4\x83 de serie \xc8\x99i diferite ma\xc8\x99ini sport, dar \xc3\xaenclin\xc4\x83 spre stilul ma\xc8\x99inilor de serie._NEWLINE_Majoritatea ma\xc8\x99inilor \xc3\xael strig\xc4\x83 pe Fulger pe numele s\xc4\x83u de familie, McQueen, de\xc8\x99i Sally \xc3\xael porecle\xc8\x99te \xe2\x80\x9eColant\xe2\x80\x9d cu referire la farurile sale false. \xc3\x8en jocul video inspirat de film, Fulger recunoa\xc8\x99te c\xc4\x83 nu are un alt prenume._NEWLINE_Sally Carrera este personajul principal feminin al pove\xc8\x99tii, portretizat printr-un Porsche 911 Carrera (tip 996) din 2002 (numele s\xc4\x83u de familie, Carrera (\xc3\xaen spaniol\xc4\x83 \xe2\x80\x9ecurs\xc4\x83\xe2\x80\x9d), este o aluzie la modelul vehiculului) \xc8\x99i dublat de Bonnie Hunt \xc3\xaen englez\xc4\x83 \xc8\x99i respectiv Corina D\xc4\x83nil\xc4\x83 \xc3\xaen rom\xc3\xa2n\xc4\x83. Pixar voia ini\xc8\x9bial s\xc4\x83 foloseasc\xc4\x83 un model clasic, dar Porsche le-a recomandat utilizarea modelului din 2002. La Carrera, spoilerul din spate se ridic\xc4\x83 la viteze mari, dar acest lucru poate fi realizat \xc8\x99i manual de c\xc4\x83tre \xc8\x99ofer, a\xc8\x99a cum se \xc3\xaent\xc3\xa2mpl\xc4\x83 c\xc3\xa2nd Sally \xc3\xae\xc8\x99i arat\xc4\x83 pictura manual\xc4\x83 de pe caroserie._NEWLINE_Paul Newman \xc8\x99i Marcel Iure\xc8\x99 dau via\xc8\x9b\xc4\x83 \xc3\xaen versiunea englez\xc4\x83, \xc8\x99i respectiv rom\xc3\xa2n\xc4\x83, personajului Doc Hudson, un Hudson Hornet din 1951._NEWLINE_Num\xc4\x83rul de \xc3\xaenmatriculare al fostului campion Doc Hudson este 51HHMD, acela\xc8\x99i cu care participa \xc3\xaen 1951 Fabulous Hudson Hornet la campionatul NASCAR, put\xc3\xa2nd fi \xc3\xaen sine chiar un acronim pentru 1951 Hudson Hornet, M.D. Recordul s\xc4\x83u de 27 de victorii \xc3\xaentr-un singur sezon \xc3\xaenregistrat \xc3\xaen 1951 este reeditat de aceast\xc4\x83 echip\xc4\x83 de curse \xc3\xaen 1952, exact anii \xc3\xaen care personajul din Ma\xc8\x99ini, Doc, c\xc3\xa2\xc8\x99tigase Cupa Piston._NEWLINE_\xc3\x8en alte roluri sunt antrena\xc8\x9bi actori ca Cheech Marin/\xc8\x98tefan B\xc4\x83nic\xc4\x83 Jr. (Ramone), Tony Shalhoub/Danilo De Girolamo (Luigi), John Ratzenberger/Florin Piersic (Mack), Larry the Cable Guy/Valentin Uritescu (Mater/Buc\xc8\x99\xc4\x83), Jenifer Lewis/Stela Popescu (Flo). Printre vocile cunoscute ale versiunii \xc3\xaen rom\xc3\xa2n\xc4\x83 se num\xc4\x83r\xc4\x83 \xc8\x99i Alexandru Ar\xc8\x99inel, Constantin Cojocaru (care realizeaz\xc4\x83 \xc3\xaen tandem cu Danilo De Girolamo vocea lui Luigi), Nae L\xc4\x83z\xc4\x83rescu, Vasile Muraru \xc8\x99i Florian Pitti\xc8\x99._NEWLINE_Regele (engl. King), dublat \xc3\xaen versiunea original\xc4\x83 de Richard Petty, legenda curselor americane, \xc8\x99i de Florian Pitti\xc8\x99 \xc3\xaen rom\xc3\xa2n\xc4\x83, este ilustrat printr-un Plymouth Superbird din 1970, cu indicativul 43, replic\xc4\x83 a celui de\xc8\x9binut de Petty. Superbird era la baz\xc4\x83 un Road Runner Plymouth de serie cu c\xc3\xa2teva tr\xc4\x83s\xc4\x83turi aerodinamice \xc3\xaen plus, proiectate de ingineri Chrysler angaja\xc8\x9bi \xc3\xaen proiectele Asocia\xc8\x9biei Na\xc8\x9bionale de Sporturi Automobilistice a Statelor Unite. Aceste tr\xc4\x83s\xc4\x83turi, eleronul spate \xc8\x99i nasul de rechin, sporeau viteza de a\xc8\x99a manier\xc4\x83 \xc3\xaenc\xc3\xa2t au fost interzise \xc3\xaen 1971, lucru care a provocat \xc3\xaencetinirea ma\xc8\x99inilor p\xc3\xa2n\xc4\x83 la viteze sub 320\xc2\xa0km/h. Accidentul Regelui din film este o reconstituire cadru cu cadru a accidentului lui Rusty Wallace de la Talladega \xc3\xaen 1993._NEWLINE_Regele a c\xc3\xa2\xc8\x99tigat cele mai multe curse din Cupa Piston (Petty chiar de\xc8\x9bine acest record \xc3\xaen Cupa Winston NASCAR), dar acum se retrage, pentru a face pe plac so\xc8\x9biei Qeen, interpretat\xc4\x83 de Linda \xc3\xaen versiunea englez\xc4\x83, so\xc8\x9bia din via\xc8\x9ba real\xc4\x83 a lui Petty._NEWLINE_C\xc3\xa2nd John Lasseter i-a propus lui Petty s\xc4\x83 apar\xc4\x83 \xc3\xaentr-un film, acesta a refuzat preciz\xc3\xa2nd c\xc4\x83 dore\xc8\x99te \xe2\x80\x9es\xc4\x83 conduc\xc4\x83 o ma\xc8\x99in\xc4\x83 de curse,\xe2\x80\x9d s\xc4\x83 se afle \xe2\x80\x9e\xc3\xaen preajma ma\xc8\x99inilor de curse\xe2\x80\x9d. El a acceptat doar c\xc3\xa2nd i s-a spus c\xc4\x83 e vorba de un film de anima\xc8\x9bie. Similar Regelui din pelicul\xc4\x83, adev\xc4\x83ratul Richard Petty a trecut \xc8\x99i el printr-un accident \xc3\xaen ultima sa curs\xc4\x83 din carier\xc4\x83 (Hooters 500, \xc3\xaen 1992), dar acesta nu a fost a\xc8\x99a de grav ca cel din film._NEWLINE_Chick Hicks, interpretat de Michael Keaton \xc3\xaen versiunea original\xc4\x83, este personajul negativ al peliculei. Hicks particip\xc4\x83 de-o via\xc8\x9b\xc4\x83 \xc3\xaen Cupa Piston, dar nu a c\xc3\xa2\xc8\x99tigat niciodat\xc4\x83 Marele Premiu. \xc3\x8en plus, nu a avut niciodat\xc4\x83 un sponsor adev\xc4\x83rat, fiind nevoit s\xc4\x83 se mul\xc8\x9bumeasc\xc4\x83 doar cu firme mici (vezi num\xc4\x83rul impresionant de colante de pe ma\xc8\x99in\xc4\x83). Chick are indicativul 86, o trimitere la pelicula Luxo Jr. (1986). Caroseria sa este asem\xc4\x83n\xc4\x83toare cu cea a unui Buick Regal condus de Ricky Rudd \xc3\xaen anii 1980, de\xc8\x99i animatorii de la Pixar au declarat c\xc4\x83 personajul ilustreaz\xc4\x83 o simpl\xc4\x83 ma\xc8\x99in\xc4\x83 de serie din anii 1980. Michael Keaton a lucrat \xc8\x99i pentru Herbie: Ma\xc8\x99ina bucluca\xc8\x99\xc4\x83, o alt\xc4\x83 pelicul\xc4\x83 Disney cu tematic\xc4\x83 NASCAR. Numele real al lui Chick este Murphy, de\xc8\x99i nimeni nu \xc3\xael men\xc8\x9bioneaz\xc4\x83 \xc3\xaen film._NEWLINE_Clink \xc8\x99i Clang (englez\xc4\x83 Rusty \xc8\x99i Dusty Rust-eze) sunt parodii directe la Click \xc8\x99i Clack din show-ul de radio american Car Talk. Ei chiar rostesc \xc3\xaen film fraza de \xc3\xaencheiere a emisiunii lor, \xe2\x80\x9eNu conduce\xc8\x9bi ca fratele meu\xe2\x80\x9d (engl. \xe2\x80\x9eDon't drive like my brother!\xe2\x80\x9d). Vocile lor sunt interpretate \xc3\xaen varianta englez\xc4\x83 de Ray \xc8\x99i Tom Magliozzi, realizatorii emisiunii radiofonice respective. \xc3\x8en rom\xc3\xa2n\xc4\x83, vocile lor sunt dublate de Vasile Muraru \xc8\x99i Nae L\xc4\x83z\xc4\x83rescu._NEWLINE_Michael Wallis, renumit autor a unor c\xc4\x83r\xc8\x9bi despre Ruta 66, \xc8\x99i respectiv Alexandru Ar\xc8\x99inel dau voce \xc8\x98erifului, un Mercury din 1949. Acesta are senzori de curb\xc4\x83 pe ambele p\xc4\x83r\xc8\x9bi, care erau folosi\xc8\x9bi la ma\xc8\x99inile mai vechi pentru a detecta apropierea de viraje._NEWLINE_Fillmore, microbuzul Volkswagen dublat de George Carlin, are num\xc4\x83rul de \xc3\xaenmatriculare 51237, reprezent\xc3\xa2nd data na\xc8\x99terii lui Carlin: 12 mai 1937. Pl\xc4\x83cu\xc8\x9ba sa st\xc4\x83 at\xc3\xa2rnat\xc4\x83 de bara fa\xc8\x9b\xc4\x83 a vehiculului, asem\xc4\x83n\xc4\x83tor unui cioc de barb\xc4\x83, tipic stilului hippie al anilor '60 pe care \xc3\xael adopt\xc4\x83 ma\xc8\x99ina. Totodat\xc4\x83, microbuzul este pictat manual, lucru care aduce aminte de epoca \xe2\x80\x9eflower-power\xe2\x80\x9d._NEWLINE_Personajul locuie\xc8\x99te \xc3\xaentr-un dom geodezic, vopsit fluorescent. Asian Week preciza \xc3\xaentr-un articol c\xc4\x83 Fillmore are ceva din hipiotul interpretat de Tommy Chong \xc3\xaen duetul comedic Cheech and Chong al aniilor 1970, \xc3\xaen timp ce timbrul s\xc4\x83u vocal este mai apropriat de cel al personajului Al Steet, un meteorolog hippie-dippy, jucat de Carlin \xc3\xaen anii 1960 \xc8\x99i '70. Pixar a ratat o oportunitate de a-i reuni pe Cheech Marin (care dubleaz\xc4\x83 rolul lui Ramone) \xc8\x99i Tommy Chong, de\xc8\x99i Cheech a precizat ulterior c\xc4\x83 nu ar fi dorit s\xc4\x83 fac\xc4\x83 din nou echip\xc4\x83 cu Chong. Numele de Fillmore este un tribut adus s\xc4\x83lii de concerte Fillmore East and West, unde au avut presta\xc8\x9bii mul\xc8\x9bi arti\xc8\x99ti \xc3\xaen anii 1960 \xc8\x99i 1970. Fillmore este amplasat\xc4\x83 \xc3\xaen San Francisco, care era considerat \xc3\xaen anii '60 un rai al culturii hippie._NEWLINE_Dar Fillmore nu este singurul VW din film, toate insectele fiind ni\xc8\x99te \xe2\x80\x9eg\xc3\xa2ndaci\xe2\x80\x9d ai constructorului german._NEWLINE_Flo (Jenifer Lewis/Stela Popescu) este o fost\xc4\x83 vedet\xc4\x83 a ora\xc8\x99ului, o ma\xc8\x99in\xc4\x83 conceptual\xc4\x83 din anii 1950, epoca de aur a prototipurilor de acest gen. Flo a f\xc4\x83cut parte din r\xc3\xa2ndul vedetelor participante la numeroase saloane auto Motorama puse \xc3\xaen scen\xc4\x83 de General Motors. La un astfel de salon, l-a cunoscut pe Ramone (Cheech Marin/\xc8\x98tefan B\xc4\x83nic\xc4\x83 Jr.), \xc3\xaempreun\xc4\x83 cu care se ocup\xc4\x83 \xc3\xaen prezent de Cafeneaua V8 - benzin\xc4\x83ria din Valea Radiatorului (englez\xc4\x83 Radiator Springs)._NEWLINE_Vocile lui Paul Dooley (varianta englez\xc4\x83) \xc8\x99i respectiv a lui Dumitru Petrof dau via\xc8\x9b\xc4\x83 Sergentului, un general \xc3\xaen rezerv\xc4\x83, portretizat printr-un Jeep Willys din perioada celui de-al doilea r\xc4\x83zboi mondial. Sergentul \xc3\xaei treze\xc8\x99te \xc3\xaen fiecare diminea\xc8\x9b\xc4\x83 pe locuitorii din Valea Radiatorului cu claxonul, anun\xc8\x9b\xc3\xa2nd c\xc4\x83 \xc8\x99i-a deschis magazinul s\xc4\x83u de arme._NEWLINE_Multe dintre vocile folosite pentru ma\xc8\x99inile de curse apar\xc8\x9bin unor pilo\xc8\x9bi NASCAR americani, printre care Richard Petty, Darrell Waltrip \xc8\x99i Dale Earnhardt, Jr.. \xc3\x8en plus, numele unor personaje figurante constituie calambururi ale numelor actorilor care le dubleaz\xc4\x83, de exemplu Darrell Cartrip \xc8\x99i Bob Cutlass, ale c\xc4\x83ror voci sunt realizate de triplul campion NASCAR Darrell Waltrip \xc8\x99i comentatorul sportiv Bob Costas._NEWLINE_Darrell Cartrip este interpretat de Darrell Waltrip, un fost pilot de curse, comentator sportiv pentru re\xc8\x9beaua FOX. Cartrip este un Cevrolet Monte Carlo din 1976, interesat de designurile de fl\xc4\x83c\xc4\x83ri puternic colorate. Personajul lui Waltrip scandeaz\xc4\x83 \xe2\x80\x9eBoogity boogity boogity!\xe2\x80\x9d la \xc3\xaenceputul barajului pentru Cupa Piston, la fel cum o face Darrel \xc3\xaen via\xc8\x9ba real\xc4\x83 la fiecare start de curs\xc4\x83 NASCAR. Cel\xc4\x83lalt crainic al curselor, Bob Cutlass, este dublat de Bob Costas, binecunoscut pentru munca sa la NBC. De\xc8\x99i numele personajului face trimitere la Cutlass, probabil cel mai cunoscut model produs de divizia, acum defunct\xc4\x83, Oldsmobile a lui General Motors, el apare \xc3\xaen film sub forma unei Aurora._NEWLINE_Alte calambururi constituie numele personajului Jay Limo, dublat \xc3\xaen englez\xc4\x83 de comediantul american Jay Leno \xc8\x99i numele personajelor Mini \xc8\x99i Van (care \xc3\xaempreun\xc4\x83 formeaz\xc4\x83 cuv\xc3\xa2ntul minivan, \xe2\x80\x9emonovolum\xe2\x80\x9d). Pentru c\xc3\xa2teva ma\xc8\x99ini de curse din film, printre care \xc8\x99i cea a campionului mondial de Formula 1 Michael Schumacher (rolul s\xc4\x83u a durat sub 15 secunde), un Ferrari F430, vocea este redat\xc4\x83 de \xc3\xaensu\xc8\x99i pilotul omonim.\n_START_SECTION_\nAc\xc8\x9biune\n_START_PARAGRAPH_\nFulger McQueen (Owen Wilson/Florian Ghimpu) este o ma\xc8\x99in\xc4\x83 de curse ro\xc8\x99ie care viseaz\xc4\x83 de o via\xc8\x9b\xc4\x83 s\xc4\x83 c\xc3\xa2\xc8\x99tige Campionatul de la Piston. Arogant \xc8\x99i grandoman, McQueen crede c\xc4\x83 se poate descurca de unul singur, ignor\xc3\xa2nd sfaturile echipajului s\xc4\x83u de la boxe. McQueen are un avans imens \xc3\xaen ultimul tur de pist\xc4\x83 din cadrul Campionatului Cupei Piston \xc8\x99i este pe punctul de a deveni primul debutant \xc3\xaenving\xc4\x83tor \xc3\xaen aceast\xc4\x83 curs\xc4\x83, dar cauciucurile sale din spate cedeaz\xc4\x83 (el nu permisese echipajului s\xc4\x83 le schimbe). McQueen termin\xc4\x83 cu greu cursa \xc8\x99i \xc3\xaencheie la egalitate cu tri\xc8\x99orul Chick Hicks (Michael Keaton) \xc8\x99i veteranul, Regele (Richard Petty/Florian Pitti\xc8\x99)._NEWLINE_Dup\xc4\x83 curs\xc4\x83, McQueen porne\xc8\x99te \xc3\xaempreun\xc4\x83 cu amicul s\xc4\x83u Mack (John Ratzenberger/Florin Piersic; un camion Mack Superliner, aparent singurul s\xc4\x83u prieten adev\xc4\x83rat dup\xc4\x83 ce echipajul s\xc4\x83u a demisionat) \xc3\xaentr-o c\xc4\x83l\xc4\x83torie prin \xc8\x9bar\xc4\x83 din Carolina de Nord p\xc3\xa2n\xc4\x83 \xc3\xaen California, locul de desf\xc4\x83\xc8\x99urare a cursei de departajare. Fulger vrea s\xc4\x83 ajung\xc4\x83 primul \xc3\xaen California \xc8\x99i refuz\xc4\x83 propunerea lui Mack de a se opri la de noapte \xc3\xaentr-o parcare de camioane. Cu fiecare km parcurs pe Interstate 40, Mack devine din ce \xc3\xaen ce mai obosit, iar \xc3\xaen cele de urm\xc4\x83 adoarme din mers. Patru ma\xc8\x99ini de curse ilegale se distreaz\xc4\x83 pe seama camionului adormit, \xc3\xaen timp ce o ciocnire pe drum face ca McQueen, adormit, s\xc4\x83 se rostogoleasc\xc4\x83 pe autostrada interstatal\xc4\x83. Dup\xc4\x83 ce abia evit\xc4\x83 c\xc3\xa2teva coliziuni, McQueen se porne\xc8\x99te \xc3\xaen c\xc4\x83utarea lui Mack, dar urm\xc4\x83re\xc8\x99te un alt vehicul, asem\xc4\x83n\xc4\x83tor, \xc8\x99i se pierde pe Ruta 66. El trece \xc3\xaen vitez\xc4\x83 pe l\xc3\xa2ng\xc4\x83 \xc8\x98eriful din Valea Radiatorului (Michael Wallis/Alexandru Ar\xc8\x99inel), care pleac\xc4\x83 \xc3\xaen urm\xc4\x83rirea lui; McQueen confund\xc4\x83 exploziile \xc3\xaen e\xc8\x99apament ale \xc8\x98erifului cu focuri de arm\xc4\x83 \xc8\x99i accelereaz\xc4\x83 \xc3\xaen negura nop\xc8\x9bii, str\xc4\x83b\xc4\x83t\xc3\xa2nd \xc3\xaen vitez\xc4\x83 strada principal\xc4\x83 din Valea Radiatorului p\xc3\xa2n\xc4\x83 se prinde \xc3\xaen ni\xc8\x99te cabluri de telefon._NEWLINE_Diminea\xc8\x9ba urm\xc4\x83toare, McQueen se treze\xc8\x99te \xc3\xaengr\xc4\x83dit. Dup\xc4\x83 ce vorbe\xc8\x99te cu Buc\xc8\x99\xc4\x83, camionul remorcher (Larry The Cable Guy/Valentin Uritescu), este dus \xc3\xaen fa\xc8\x9ba tribunalului. Judec\xc4\x83torul \xc8\x99i doctorul local Doc Hudson (Paul Newman/Marcel Iure\xc8\x99) cere ini\xc8\x9bial expulzarea imediat\xc4\x83 a ma\xc8\x99inii de curse din ora\xc8\x99, dar Sally (Bonnie Hunt/Corina D\xc4\x83nil\xc4\x83), un Porsche \xc8\x99i avocatul ora\xc8\x99ului, intr\xc4\x83 \xc3\xaen scen\xc4\x83 \xc8\x99i \xc3\xael convinge pe Doc s\xc4\x83 lase ma\xc8\x99ina s\xc4\x83 r\xc4\x83m\xc3\xa2n\xc4\x83 \xc8\x99i s\xc4\x83 repare drumul. R\xc4\x83zg\xc3\xa2ndit, Doc \xc3\xael trimite pe McQueen la Bessie, ma\xc8\x99ina de reparat asfalt mare \xc8\x99i murdar\xc4\x83. Lui McQueen i se spune c\xc4\x83 ar trebui s\xc4\x83-i ia cam cinci zile pentru repavarea drumului pe care l-a avariat._NEWLINE_McQueen, \xc3\xaens\xc4\x83, se g\xc3\xa2nde\xc8\x99te doar la cum s\xc4\x83 p\xc4\x83r\xc4\x83seasc\xc4\x83 ora\xc8\x99ul pentru a ajunge la curs\xc4\x83. El face treab\xc4\x83 de m\xc3\xa2ntuial\xc4\x83 la repararea drumului \xc8\x99i \xc3\xaencearc\xc4\x83 s\xc4\x83 evadeze, iar Doc Hudson \xc3\xael provoac\xc4\x83 la o curs\xc4\x83 \xc3\xaen de\xc8\x99ert: dac\xc4\x83 McQueen c\xc3\xa2\xc8\x99tig\xc4\x83, acesta p\xc4\x83r\xc4\x83se\xc8\x99te ora\xc8\x99ul, urm\xc3\xa2nd ca Doc s\xc4\x83 repare drumul. Dac\xc4\x83 Doc \xc3\xaenvinge, Fulger repar\xc4\x83 drumul dup\xc4\x83 voia lui Doc. \xc3\x8en cadrul cursei, Doc e l\xc4\x83sat la start \xc3\xaen praful f\xc4\x83cut de McQueen, dup\xc4\x83 care cere ajutorul lui Buc\xc8\x99\xc4\x83 urm\xc3\xa2nd s\xc4\x83 plece \xc3\xaencet pe drum. A\xc8\x99a cum se a\xc8\x99tepta Doc, McQueen atac\xc4\x83 cu vitez\xc4\x83 mare un viraj \xc8\x99i pierde controlul, intr\xc3\xa2nd \xc3\xaentr-o p\xc4\x83dure de cactu\xc8\x99i. Doc c\xc3\xa2\xc8\x99tig\xc4\x83 cursa, \xc3\xaen timp ce Buc\xc8\x99\xc4\x83 \xc3\xael scoate pe McQueen dintre cactu\xc8\x99i._NEWLINE_Dup\xc4\x83 curs\xc4\x83, McQueen repar\xc4\x83 jum\xc4\x83tate din drum, uimind popula\xc8\x9bia local\xc4\x83 cu fine\xc8\x9bea pavajului s\xc4\x83u. R\xc4\x83m\xc3\xa2n\xc3\xa2nd f\xc4\x83r\xc4\x83 asfalt, \xc8\x99eriful \xc3\xaei permite s\xc4\x83 \xc3\xaencerce virajul dar Fulger e\xc8\x99ueaz\xc4\x83 din nou. Doc \xc3\xaei sugereaz\xc4\x83 s\xc4\x83 foloseasc\xc4\x83 tehnica bloc\xc4\x83rii opuse (s\xc4\x83 \xc3\xaendrepte volanul \xc3\xaen alt\xc4\x83 direc\xc8\x9bie dec\xc3\xa2t direc\xc8\x9bia de mers a ma\xc8\x99inii), pentru a putea controla ma\xc8\x99ina la supravirare, dar acesta \xc3\xael ignor\xc4\x83 pe b\xc4\x83tr\xc3\xa2n. Dup\xc4\x83 un timp, McQueen afl\xc4\x83 marele secret al lui Doc: el fusese faimosul alerg\xc4\x83tor \xc3\xaen Cupa Piston, Fabulosul Hudson Hornet, c\xc3\xa2\xc8\x99tig\xc4\x83tor a trei trofee consecutive. Furios, Doc \xc3\xael d\xc4\x83 afar\xc4\x83 din garajul clinicii. El dezv\xc4\x83luie de asemenea tragica \xc3\xaencheiere prematur\xc4\x83 a carierei sale \xc3\xaen urma unui accident devastator. C\xc3\xa2nd era reparat, nimeni nu l-a mai vrut \xc3\xaenapoi. Sally decide s\xc4\x83-l ia pe McQueen la o curs\xc4\x83 pe Ruta 66, curs\xc4\x83 \xc3\xaencheiat\xc4\x83 la Motelul \xe2\x80\x9eWheel Well\xe2\x80\x9d, un vechi hotel amplasat \xc3\xaen v\xc3\xa2rful unei faleze cu priveli\xc8\x99te spre \xc3\xaentregul ora\xc8\x99 \xc8\x99i spre vale. \xc3\x8en v\xc3\xa2rf, McQueen afl\xc4\x83 c\xc4\x83 ora\xc8\x99ul fusese odat\xc4\x83 prosper, \xc3\xaenainte s\xc4\x83 fie ignorat dup\xc4\x83 construc\xc8\x9bia autostr\xc4\x83zii interstatale 40, cu c\xc3\xa2teva decenii \xc3\xaen urm\xc4\x83. Cu trecerea timpului, McQueen \xc3\xaencepe s\xc4\x83 \xc3\xaen\xc8\x9beleag\xc4\x83 problemele ora\xc8\x99ului \xc8\x99i se \xc3\xaemprietene\xc8\x99te cu to\xc8\x9bi locuitorii acestuia. Dup\xc4\x83 ce termin\xc4\x83 repararea drumului, McQueen este la r\xc3\xa2ndul s\xc4\x83u reparat de \xc3\xaentreaga popula\xc8\x9bie a ora\xc8\x99ului, care organizeaz\xc4\x83 \xc8\x99i o \xe2\x80\x9ecurs\xc4\x83 de croazier\xc4\x83\xe2\x80\x9d (\xc3\xaen care se merge \xc3\xaencet). Doc anun\xc8\x9b\xc4\x83 mass media c\xc4\x83 McQueen este \xc3\xaen ora\xc8\x99ul lor \xc8\x99i acesta este zorit al\xc4\x83turi de Mack \xc8\x99i o armat\xc4\x83 de reporteri la marea curs\xc4\x83._NEWLINE_La cursa din California, Fulger este distras de g\xc3\xa2nduri la Sally \xc8\x99i Valea Radiatorului. R\xc4\x83mas \xc3\xaen urm\xc4\x83, McQueen \xc3\xae\xc8\x99i revine dup\xc4\x83 ce jum\xc4\x83tate din popula\xc8\x9bia din Valea Radiatorului ajunge \xc3\xaen California \xc8\x99i intr\xc4\x83 \xc3\xaen echipajul s\xc4\x83u de la boxe, cu Doc ca \xc8\x99ef. \xc3\x8encuraj\xc4\x83rile acestora \xc3\xaei permit lui McQueen s\xc4\x83 recupereze fa\xc8\x9b\xc4\x83 de liderii cursei \xc8\x99i s\xc4\x83 atenteze la victorie. \xc3\x8en ultimul tur, Chick Hicks \xc3\xael love\xc8\x99te pe Rege \xc3\xaentr-o \xc3\xaencercare disperat\xc4\x83 de a evita ultima pozi\xc8\x9bie, determin\xc3\xa2ndu-l s\xc4\x83 piard\xc4\x83 controlul volanului. Fulger, pe punctul de a c\xc3\xa2\xc8\x99tiga, vede pe ecran r\xc4\x83m\xc4\x83\xc8\x99i\xc8\x9bele accidentului \xc8\x99i, amintindu-\xc8\x99i de cariera lui Doc, \xc3\xaencheiat\xc4\x83 prematur, fr\xc3\xa2neaz\xc4\x83 la mic\xc4\x83 distan\xc8\x9b\xc4\x83 de linia de sosire. A\xc8\x99teapt\xc4\x83 acolo p\xc3\xa2n\xc4\x83 ce Chick trece linia, dup\xc4\x83 care se \xc3\xaentoarce \xc8\x99i-l \xc3\xaempinge pe Rege p\xc3\xa2n\xc4\x83 la linia de sosire, pentru ca acesta s\xc4\x83-\xc8\x99i \xc3\xaencheie cariera demn, s\xc4\x83 nu aib\xc4\x83 aceea\xc8\x99i soart\xc4\x83 ca Doc. Chick c\xc3\xa2\xc8\x99tig\xc4\x83 Cupa Piston, dar este huiduit; toat\xc4\x83 lumea \xc3\xaei admir\xc4\x83 pe Rege \xc8\x99i pe Fulger. Dinoco, sponsorul Regelui, \xc3\xaei face o ofert\xc4\x83 lui McQueen, pe care acesta \xc3\xaens\xc4\x83 o refuz\xc4\x83, deciz\xc3\xa2nd s\xc4\x83 r\xc4\x83m\xc3\xa2n\xc4\x83 al\xc4\x83turi de sponsorul s\xc4\x83u ini\xc8\x9bial, Rust-eze. Totu\xc8\x99i \xc3\xaei cere lui Tex (H.A. Wheeler), pre\xc8\x99edintele Dinoco, o favoare, \xc8\x99i anume s\xc4\x83-l ia pe Buc\xc8\x99\xc4\x83 la o plimbare cu elicopterul Dinoco, pentru a-\xc8\x99i onora o promisiune mai veche. Apoi decide s\xc4\x83 se mute \xc3\xaen Valea Radiatorului \xc8\x99i s\xc4\x83-\xc8\x99i construiasc\xc4\x83 cartierul general acolo, al\xc4\x83turi de un muzeu Doc Hudson. Mul\xc8\x9bumit\xc4\x83 lui McQueen, Valea Radiatorului trece printr-o revitalizare turistic\xc4\x83, \xc8\x99i Ruta 66, odat\xc4\x83 abandonat\xc4\x83, redevine o arter\xc4\x83 intens circulat\xc4\x83, fiind reclasificat\xc4\x83 oficial ca \xe2\x80\x9eRuta istoric\xc4\x83 66\xe2\x80\x9d.\n_START_SECTION_\nPlatoul virtual\n_START_PARAGRAPH_\nPeisajul st\xc3\xa2ncos care \xc3\xaenconjoar\xc4\x83 Valea Radiatorului este constituit, \xc3\xaen mod inten\xc8\x9bionat, \xc3\xaentr-o siluet\xc4\x83 asem\xc4\x83n\xc4\x83toare cu Cadillac Ranch din Amarillo, Texas. \xc3\x8en plus, harta din montajul despre istoria ora\xc8\x99ului men\xc8\x9bioneaz\xc4\x83 aceast\xc4\x83 zon\xc4\x83 sub numele de Cadillac Range._NEWLINE_Emblema Cafenelei V8 a lui Flo este similar\xc4\x83 celei folosite de Fordul V8 din 1932, primul motor V8 pentru ma\xc8\x99ini de serie. Aceast\xc4\x83 emblem\xc4\x83 retro apare \xc8\x99i pe modelul Ford Explorer. Motorul Flathead produs de Ford se refer\xc4\x83 de asemenea la acest Ford V8, fiind popular \xc3\xaentre hot rods._NEWLINE_Numele de Circuit de Cup\xc4\x83 Piston este de fapt un calambur la Cupa Winston, principala competi\xc8\x9bie organizat\xc4\x83 de NASCAR (redenumit\xc4\x83 Nextel \xc3\xaen 2003)._NEWLINE_Circuitul pe care se desf\xc4\x83\xc8\x99oar\xc4\x83 cursa de deschidere (Autodromul Sudului, engl. Motor Speedway of the South) este inspirat de Autodromul Bristol (engl. Bristol Motor Speedway). Pista folosit\xc4\x83 pentru Campionatul Cupei Piston con\xc8\x9bine elemente ale stadionului Rose Bowl din Pasadena, California precum \xc8\x99i ale Coloseumului Memorial din Los Angeles Cupola de deasupra intr\xc4\x83rii pe pist\xc4\x83 pare s\xc4\x83 fie o replic\xc4\x83 a faimoasei cupole a catedralei Santa Maria del Fiore din Floren\xc8\x9ba (Italia), oper\xc4\x83 a arhitectului renascentist Filippo Brunelleschi._NEWLINE_\xc3\x8en film apar \xc3\xaen general ma\xc8\x99ini americane din anii 1950 \xc8\x99i '60, dar \xc8\x99i c\xc3\xa2teva ma\xc8\x99ini modificate japoneze \xc8\x99i muscle cars americane din anii 1970, precum \xc8\x99i monovolume din anii 1990._NEWLINE_La un moment dat pe durata filmului, c\xc3\xa2nd multe locuri se \xc3\xaenchid \xc3\xaen a\xc8\x99teptarea marii curse, apare un indicator care spune \xe2\x80\x9eOra\xc8\x99ul Emeryville - \xc3\x8enchis\xe2\x80\x9d, o trimitere la Emeryville, California, unde se afl\xc4\x83 sediul studiourilor Pixar.\n_START_SECTION_\nCritici\n_START_PARAGRAPH_\nRecenziile critice ini\xc8\x9biale au fost \xc3\xaen general pozitive. Roger Ebert de la Chicago Sun-Times a atribuit filmului trei stele (din patru posibile), declar\xc3\xa2nd c\xc4\x83 \xe2\x80\x9efilmul este pl\xc4\x83cut la vizionare \xc8\x99i foarte distractiv, dar \xc3\xaei lipse\xc8\x99te pe undeva abordarea Pixar din alte filme\xe2\x80\x9d. Stephen Hunter l-a descris ca \xe2\x80\x9edistractiv\xe2\x80\x9d pentru Washington Post, acord\xc3\xa2ndu-i patru stele (din patru posibile). Manohla Dargis de la The New York Times a scris o cronic\xc4\x83 nefavorabil\xc4\x83 despre film, critic\xc3\xa2nd concentrarea pe personaje \xc8\x99i peisaje mecanice, precum \xc8\x99i lipsa unor creaturi vii. \xc3\x8en recenzia sa, Christy Lemire de la Associated Press a remarcat asem\xc4\x83narea evident\xc4\x83 a intrigii cu filmul Doc Hollywood din 2001. Lisa Schwarzbaum de la Entertainment Weekly a adus de asemenea \xc3\xaen discu\xc8\x9bie aceast\xc4\x83 similaritate. Lemire a fost totu\xc8\x99i mai indulgent\xc4\x83, atribuind filmului calificativul A-. \xc3\x8en ciuda faptului c\xc4\x83 filmul a ob\xc8\x9binut un procentaj redus la RottenTomatoes \xc3\xaen compara\xc8\x9bie cu alte filme Pixar, de\xc8\x9bine totu\xc8\x99i un rating ridicat de 76% (15 iunie 2006). Ma\xc8\x99ini a primit \xc3\xaen cadrul Festivalului de Film Heartland premiul pentru \xe2\x80\x9eImagine \xc3\xaen mi\xc8\x99care perpetu\xc4\x83\xe2\x80\x9d. Regizorul John Lasseter a primit \xc3\xaen 2006 premiul Will Rogers pentru influen\xc8\x9ba pozitiv\xc4\x83 pe care a avut-o filmul asupra Rutei 66.\n_START_SECTION_\nMateriale promo\xc8\x9bionale\n_START_PARAGRAPH_\nO serie de companii au lansat produse promo\xc8\x9bionale \xc3\xaen \xc3\xaent\xc3\xa2mpinarea filmului. McDonald's Rom\xc3\xa2nia a introdus o edi\xc8\x9bie special\xc4\x83 a meniului pentru copii Happy Meal dedicat\xc4\x83 filmului Ma\xc8\x99inutze (titlul oficial folosit de McDonald's \xc3\xaen Rom\xc3\xa2nia pentru aceast\xc4\x83 pelicul\xc4\x83). Juc\xc4\x83riile din meniu, ilustr\xc3\xa2nd personajele din film, au fost disponibile \xc3\xaen toate restaurantele McDonald's, \xc3\xaen limita stocului disponibil, dup\xc4\x83 cum urmeaz\xc4\x83: Fulger \xc8\x99i Buc\xc8\x99\xc4\x83 \xc3\xaen prima s\xc4\x83pt\xc4\x83m\xc3\xa2n\xc4\x83 din cadrul promo\xc8\x9biei, apoi Doc \xc8\x99i Fillmore \xc3\xaen a doua s\xc4\x83pt\xc4\x83m\xc3\xa2n\xc4\x83, Luigi \xc8\x99i Sally \xc3\xaentre 1 \xc8\x99i 7 septembrie \xc8\x99i, \xc3\xaen final, Ramone (disponibil \xc3\xaen trei variante de culori) \xc8\x99i Flo p\xc3\xa2n\xc4\x83 la \xc3\xaencheierea promo\xc8\x9biei._NEWLINE_De asemenea, \xc3\xaen pachetele de cereale Nestl\xc3\xa9 special marcate cu simbolurile filmului Ma\xc8\x99ini, se g\xc4\x83seau replici ale ma\xc8\x99inilor de curse din film, sub forma unor linguri\xc8\x9be: Sally, Luigi, Doc Hudson, Buc\xc8\x99\xc4\x83 \xc8\x99i Fulger McQueen._NEWLINE_Opel Rom\xc3\xa2nia a lansat pe micile ecrane o campanie publicitar\xc4\x83 la modelul s\xc4\x83u Astra Enjoy prin intermediul unui spoturi TV realizate de Pixar. \xc3\x8en acest spot publicitar, modelele Opel interac\xc8\x9bioneaz\xc4\x83 cu personaje din Ma\xc8\x99ini, ca Fulger McQueen, Buc\xc8\x99\xc4\x83 \xc8\x99i Mater._NEWLINE_Potrivit unor estim\xc4\x83ri realizate de New York Daily News, Disney a \xc3\xaencasat un profit de 600 de milioane de dolari americani la nivel mondial de pe urma contractelor de merchandising, \xc3\xaen primele dou\xc4\x83 s\xc4\x83pt\xc4\x83m\xc3\xa2ni de la lansarea filmului Ma\xc8\x99ini."